રાજેન્દ્રનાં લગ્ન આગ્રાના જમીનદારની પુત્રી મંજુલા સાથે 1931માં થયાં. લગ્ન પછી પણ રાજેન્દ્રનું ભણતર ચાલું રહ્યું અને એ ફિલોસોફી સાથે સ્નાતક થયા. સ્ત્રીશક્તિ પુરુષો કરતાં અનેકગણી વધારે છે એવું કહેતા અને માનતા રાજેન્દ્રને એવું વિચારતાં અને અનુભવતા મારી માતાએ જ કર્યા. કાર્યકુશળ માતાએ ઘરની બધી જ જવાબદારી બાળઉછેર, ઘરસંસાર, વટવ્યવહાર, બાળકોનું ભણતર અને પતિની ખરા અર્થમાં અર્ધાંગિની બની, સર્વોચ્ચ સેવા પાછળ પોતાનું સર્વસ્વ ધરી દીધું, ત્યારે જ ભૂલેશ્વર જેવા ઘોંઘાટમાં પણ પહાડી કંદરાની શાંતિનો અનુભવ રાજેન્દ્ર પ્રાપ્ત કરી શક્યા અને ‘શાંત કોલાહલ’ શક્ય બન્યું. આગ્રાના આલિશાન મકાનમાં રહેનાર મંજુલાને ભૂલેશ્વરની બે રૂમ ક્યારેય નાની લાગી નથી. સ્ત્રી જ્યારે શક્તિ અને પ્રેરણા બની રહે છે ત્યારે જ નવપલ્લવિત થાય છે હૃદયધરા. સદાય હસતો-હસાવતો ચહેરો, કપરાં સંજોગોમાં પણ ધીરજ અને ખંતથી કુનેહપૂર્વક સ્વાભિમાન સાથે રસ્તો કાઢી શકે એ મંજુલા. રાજેન્દ્ર ‘રાજેન્દ્ર શાહ’ બની શકયાં એની પાછળનું પરિબળ એટલે મંજુલા, અમારાં બધાંની ‘જીજી’.